চট্টগ্রাম থেকে বৃহস্পতিবার সাগর কন্যা কক্সবাজারে আসে মেহেদি হাসান মিরাজ বাহিনী। সেদিন ফুরফুরে মেজাজে সারাদিনই কেটেছে হোটেলের লবি ও রুমে। গতকাল সকাল ৯টায় আসে কক্সবাজার শেখ কামাল আন্তর্জাতিক ক্রিকেট স্টেডিয়ামে। বেলা ১২টা পর্যন্ত ঘাম ঝরায় অনুশীলনে। প্রথম ম্যাচে জিতলেও ক্যাচ ছেড়ে কিছুটা ভুগতে হয়েছে অনূর্ধ্ব-১৯ দলকে। তাই দলের অস্ট্রেলীয় পরামর্শক স্টুয়ার্ট ল’ নিজেই মাঠে নেমে পড়েছেন শিষ্যদের ফিল্ডিং অনুশীলন করাতে। দীর্ঘক্ষণ ক্যাচ প্র্যাকটিস করার পর মন দেয়া হয় ব্যাটিং নিয়ে। প্রথম ম্যাচে পিনাক ঘোষ ৭ ও জয়রাজ শেখ ইমন চার রানের জন্য ফিফটি বঞ্চিত হন। পিনাক তাড়াহুড়া করে রান আউট আর ইমন দ্রুত রান তুলতে গিয়ে ক্যাচ আউট হন। তাই এই ভুল যেন আর না হয় সেটাও বোঝালেন কোচ। দীর্ঘক্ষণ চললো ব্যাটিং অনুশীলনটা। বাংলাদেশ দলের মূল শক্তি স্পিন।